หุ้นยุโรปปิดบวกรับรายงานประชุมชี้เฟดยังไม่รีบขึ้นดอกเบี้ย
ตลาดหุ้นยุโรปปิดบวกเมื่อคืนนี้ (18 ส.ค.) หลังจากรายงานการประชุมประจำเดือนก.ค.ของธนาคารกลางสหรัฐ (เฟด) บ่งชี้ว่า เฟดยังไม่มีแนวโน้มปรับขึ้นอัตราดอกเบี้ยในระยะนี้ นอกจากนี้ ตลาดยังแรงหนุนจากการพุ่งขึ้นของหุ้นกลุ่มทรัพยากร
19 ส.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 0.7% ปิด (18 ส.ค.) ที่ 342.91 จุด, ดัชนี CAC-40 ตลาดหุ้นฝรั่งเศสปิดที่ 4,437.06 จุด เพิ่มขึ้น 19.38 จุด หรือ 0.44%, ดัชนี DAX ตลาดหุ้นเยอรมันปิดที่ 10,603.03 จุด เพิ่มขึ้น 65.36 จุด หรือ 0.62% และดัชนี FTSE 100 ตลาดหุ้นลอนดอนปิดที่ 6,868.96 จุด เพิ่มขึ้น 9.81 จุด หรือ 0.14%
ตลาดหุ้นยุโรปปิดบวก หลังจากรายงานการประชุมประจำเดือนก.ค.ของเฟดระบุว่า เจ้าหน้าที่เฟดมีความคิดเห็นที่แตกต่างเกี่ยวกับกำหนดเวลาในการปรับขึ้นอัตราดอกเบี้ย เนื่องจากมุมมองที่ต่างกันเกี่ยวกับแนวโน้มอัตราเงินเฟ้อของสหรัฐ
เจ้าหน้าที่เฟดบางส่วนมองว่า เฟดควรจะรอให้อัตราเงินเฟ้อปรับตัวขึ้นสู่ระดับเป้าหมายที่ 2% ก่อนที่จะตัดสินใจขึ้นดอกเบี้ย ขณะที่กรรมการอีกส่วนหนึ่งมองว่า ภาวะเศรษฐกิจของสหรัฐจะสามารถปรับตัวรับมือกับการปรับขึ้นอัตราดอกเบี้ยได้
หุ้นกลุ่มทรัพยากรดีดตัวขึ้นเพราะได้แรงหนุนจากการอ่อนค่าของสกุลเงินดอลลาร์ โดยหุ้นบีเอชพี บิลลิตัน พุ่งขึ้น 2.8% หุ้นแองโกล อเมริกัน ปรับขึ้น 1.7% หุ้นโบลิเดน เพิ่มขึ้น 1.6% หุ้นเนสท์เล่ ปรับตัวขึ้น 1.5% หลังจากบริษัทเปิดเผยยอดขายที่แข็งแกร่งในตลาดอเมริกาเหนือ
นอกจากนี้ ตลาดยังได้รับปัจจัยบวกจากผลการสำรวจของ Ipsos MORI ซึ่งระบุว่า ชาวอังกฤษที่มีมุมมองในแง่ลบต่อเศรษฐกิจ มีจำนวนลดลงในเดือนส.ค.  ทั้งนี้ ชาวอังกฤษที่คาดว่าเศรษฐกิจจะย่ำแย่ลงในปีหน้ามีจำนวน 43% ลดลงจากจากเดิมที่ 57% ซึ่งมีการสำรวจในเดือนก.ค.
ด้านสำนักงานสถิติแห่งชาติของอังกฤษเปิดเผยว่า ยอดค้าปลีกเดือนก.ค. เพิ่มขึ้น 1.4% จากเดือนมิ.ย. และเพิ่มขึ้น 5.9% จากช่วงเดียวกันของปีที่แล้ว โดยได้รับปัจจัยหนุนจากสภาพอากาศที่อบอุ่นขึ้น และเงินปอนด์ที่อ่อนค่า